Sanksionet perëndimore me pasoja të rënda në Iran
Teherani ka lënë të kuptohet se është gati të zhvillojë bisedime të reja me fuqitë ndërkombëtare
Irani thotë se është gati të kthehet në bisedimet me fuqitë e mëdha të botës mbi programin e tij të armëve bërthamore. Por ndërsa Teherani vazhdon programin e tij të pasurimit të uraniumit, duke mos përfillur shqetësimet e vendeve perëndimore rreth zhvillimit të një arme bërthamore, vendet perëndimore kanë shtuar sanksionet ekonomike ndaj Iranit. Presidenti Obama miratoi kohët e fundit një raund të ri sanksionesh, që godasin sektorin Iranian të energjisë dhe atë të lundrimit. Këto sanksione u shtohen një serë sanksionesh të njëanshme dhe shumëkombëshe kundër industrisë dhe bankave iraniane. Këto sanksione synojnë të parandalojnë vazhdimin e programit bërthamor të Iranit. Perëndimi thotë se Irani po përpiqet të zhvillojë armë bërthamore, ndërsa Teherani thotë se programi ka qëllime civile. Irani ka lënë të kuptohet se është gati të zhvillojë bisedime të reja me fuqitë ndërkombëtare, të njohura si grupi P5+1, që janë Shtetet e Bashkuara, Britania, Rusia, Kina, dhe Franca, plus Gjermaninë. Jamie Ingram, i organizatës IHS Global Insight, thotë se sanksionet po e detyrojnë Iranit të kthehet në tryezën e negociatave. Tregëtia e Bashkimit Evropian me Iranin, edhe në artikujt e lejuar, ka rënë ndjeshëm gjatë muajve të fundit. Dhe kjo sepse bankat evropiane kanë frikën e Shteteve të Bashkuara, thotë Nigel Kushner, shef ekzekutiv i firmës W Legal, e cila këshillon firmat mbi tregëtinë me Iranin. Zoti Kushner thotë se Irani po përpiqet të sigurojë importe nga vende jashtë juridiksionit të sanksioneve perëndimore. Sanksionet ndaj bankave po shkaktojnë më shumë vështirësi në Iran, thotë analisti Ali Fathollah-Nejad në Universitetin e Londrës. Fathollah-Nejad thotë se Perëndimi duhet të diskutojë sanksionet në çdo lloj negociatash në mënyrë që të gjendet një zgjidhje diplomatike. Nëse bisedimet fillojnë, ato do të jenë më të fundit në një seri të gjatë negociatash. Analistët parashikojnë një përqëndrim në shtimin e besimit në afat të shkurtër se sa gjetjen e një zgjidhje të krizës.